শনিবার পর পর পদক ভারতের ঝুলিতে, এবার সোনা তিরন্দাজিতে

হ্যাংঝৌ: ১৯তম এশিয়ান গেমসের (Asian Games 2022) কমপাউন্ড তিরন্দাজির মহিলাদের সিঙ্গেলসে সোনা জিতল জ্যোতি সুরেখা সোনা। সেইসঙ্গে ব্রোঞ্জ পদক জিতল অদিতি স্বামী। এদিকে কমপাউন্ড তিরন্দাজিতে পুরুষদের সিঙ্গেলসে সোনা জিতলেন ওজাস দেওতালে (Ojas Deotale)। স্বদেশীয় অভিষেক ভার্মাকেই (Abhishek Verma) ১৪৯-১৪৭ স্কোরলাইনে হারালেন তিনি। ফলে সোনার পাশাপাশি রুপোও এল ভারতের ঘরে।

শনিবার ওজাসের লড়াই ছিল নিজের দেশের অভিষেকের সঙ্গে। সেখানে ১৪৯-১৪৭ পয়েন্টে জেতেন ওজাস। ফাইনালে ১৫ বার তির ছোড়েন তিনি। এর মধ্যে এক বার ৯ পয়েন্ট পান। বাকি ১৪ বার ১০ পয়েন্ট তুলে নেন ওজাস। অভিষেকও প্রায় সমানে সমানে লড়লেন। কিন্তু দ্বিতীয় রাউন্ডে এক বার ৯ এবং তৃতীয় রাউন্ডে এক বার ৮ পয়েন্ট পান তিনি।

আরও পড়ুন:পদকে সেঞ্চুরি ভারতের, এশিয়াডে তাইপেইকে হারাল মহিলা কবাডি দল

এদিকে এই সোনা পদক জিতে সেঞ্চুরি পার ভারতের। সোনা জিতেছে মহিলা কবাডি দলও। ফলে এশিয়ান গেমসে ইতিহাস গড়ে এই প্রথম ১০০ পদক পেল ভারত। তবে এখনও ভারতের পদকের সংখ্যা আরও বাড়ার সুযোগ রয়েছে। শনিবার সকাল থেকেই একের পর এক পদক আসছে ভারতের ঝুলিতে। কবাডিতে মেয়েদের দল জিততেই এ বারের এশিয়ান গেমসে ১০০টি পদক হয়ে গেল ভারতের। মেয়েদের কবাডির ফাইনালে ভারতের মুকোমুখি হয়েছিল চাইনিজ তাইপেই। ম্যাচের শেষে এই ফল ভারতের পক্ষে ২৬-২৫-এ গিয়ে দাঁড়ায়।