এশিয়ান গেমসে ইতিহাস, পদকের সেঞ্চুরি ভারতের

হ্যাংঝৌ: এশিয়ান গেমসে (Asian Games 2023) পদকের সেঞ্চুরি ভারতের (India)। এবার সোনা জিতল (Gold Won) মহিলা কবাডি দল (Women Kabaddi)। এশিয়ান গেমসে ইতিহাস গড়ে এই প্রথম ১০০ পদক পেল ভারত। তবে এখনও ভারতের পদকের সংখ্যা আরও বাড়ার সুযোগ রয়েছে। শনিবার সকাল থেকেই একের পর এক পদক আসছে ভারতের ঝুলিতে। তিরন্দাজিতেই চারটি পদক জিতে নিয়েছিল তারা। কবাডিতে মেয়েদের দল জিততেই এ বারের এশিয়ান গেমসে ১০০টি পদক (Medals) হয়ে গেল ভারতের। মেয়েদের কবাডির ফাইনালে ভারতের মুখোমুখি হয়েছিল চাইনিজ তাইপেই। ম্যাচের শেষে এই ফল ভারতের পক্ষে ২৬-২৫-এ গিয়ে দাঁড়ায়।

শুরুতে ভারত কিছুটা এগিয়ে গেলেও শেষের দিকে তাইপেইয়ের মেয়েরা ম্যাচে সমতা ফেরাতে শুরু করে। প্রথমার্ধে ১৪-৯ পয়েন্টে এগিয়ে যায় ভারত। কিন্তু দ্বিতীয়ার্ধে কামব্যাক করে তাইপেই। তবে প্রথমার্ধে ভারত এগিয়ে থাকার কারণে জিতে যায় ভারত।

আরও পড়ুন: এশিয়াডে কবাডিতে পাকিস্তানকে হারিয়ে ফাইনালে ভারত

আজ ভারতের ছেলেদের কবাডি দলের ফাইনালও রয়েছে। সেই সঙ্গে ক্রিকেটেও ছেলেরা ফাইনালে উঠেছে। মহিলা কবাডি দলের সোনা জেতায় বাড়তি অক্সিজেন পাবে ভারতীয় খেলোয়াড়রা। এর আগে এশিয়ান গেমসে ভারতের সর্বাধিক পদক জয়ের নজির ছিল ২০১৮ সালে। সে বার ৭০টি পদক জিতেছিল ভারত। সেই রেকর্ড ভেঙে একেবারে সেঞ্চুরি ভারতের।