এক দিনে ১৫টি পদক, এশিয়াডে জয়জয়কার ভারতের

কলকাতা: চলতি এশিয়ান গেমসে (Asian Game) জয়জয়কার ভারতের (India)। সোনা তো বটেই, রুপো এবং ব্রোঞ্জ পদকও এসেছে ঝুলিতে। ২০১০ সালের এশিয়ান গেমসে এক দিনে ১১টি পদক জিতেছিল তারা। সেই রেকর্ড ভেঙে গিয়েছে রবিবার। এদিন, ভারত মোট ১৫টি পদক জয় করেছে। এরমধ্যে রয়েছে তিনটে সোনা পদক। অ্যাথলেটিক্স থেকেই এসেছে দু’টি সোনা। ৩০০০ মিটার স্টিপলচেজ়ে ভারতকে সোনা এনে দেন অবিনাশ সাবলে। কিছু ক্ষণের মধ্যেই শটপাটে সোনা জেতেন তেজিন্দার তুর। অন্য সোনাটি এসেছে শুটিংয়ে। রবিবার পর্যন্ত ৫৩টি পদক জিতেছে ভারত। ফলে বলা জেতেই পারে, এবারের এশিয়াডে ভারত ১০০টি পদক জয়ের লক্ষ্যে এগিয়ে যাচ্ছে।

অ্যাথলেটিক্স- এ বারের এশিয়ান গেমসে অ্যাথলেটিক্সে প্রথম সোনা জিতল ভারত। জাপানের রিয়োমা আওকিকে হারিয়ে ৩০০০ মিটার স্টিপলচেজ়ে সোনা জিতলেন অবিনাশ সাবল। ৮ মিনিট ১৯.৫০ সেকেন্ডে দৌড় শেষ করেন অবিনাশ। এশিয়ান গেমসে রেকর্ড গড়লেন তিনি। তিনি রুপো পেয়েছেন। ব্রোঞ্জও পেয়েছে জাপান। সেইয়া সুনাডা তৃতীয় হয়েছেন। তাঁদের অনেকটাই পিছনে ফেলে দেন ভারতের অবিনাশ। দ্বিতীয় জনের সঙ্গে প্রায় চার সেকেন্ডের তফাৎ ছিল তাঁর। অ্যাথলেটিক্সে দ্বিতীয় সোনা আসে তেজিন্দার পাল তুরের হাত ধরে। ২০.৩৬ মিটার দূরত্বে শট পাট ছুড়ে দেশকে এ বারের গেমস থেকে ১৩তম সোনা এনে দিলেন তিনি। তেজিন্দার দেশকে পদক দিলেও পারলেন না শাহিব সিংহ। একই ইভেন্টে তিনি ১৮.৬২ মিটার দূরত্বে শট পাট ছুড়ে অষ্টম স্থানে শেষ করলেন।

আরও পড়ুন: জোড়া গোলে নায়ক ক্লেটন, একাই জেতালেন ইস্টবেঙ্গলকে

মেয়েদের ১০০ মিটার হার্ডলসে রুপো পেয়েছেন জ্যোতি ইয়ারাজি। ১০০ মিটার হার্ডলসে চিনের ইয়ানিই ছিলেন সেরা বাজি। তিনি দ্বিতীয় স্থানে শেষ করেছিলেন। কিন্তু ইয়ানিকে বাতিল করে দেওয়ায় তৃতীয় স্থানে শেষ করা জ্যোতি রুপো পেয়ে যান। এ ছাড়াও ছেলেদের লং জাম্পে রুপো পেয়েছেন মুরলী শ্রীশংকর। মেয়েদের হেপ্টাথেলনে ভারতকে পদক এনে দেন নন্দিনী আগাসারা। তিনি ব্রোঞ্জ পেয়েছেন। ডিসকাস থ্রোয়ে ব্রোঞ্জ জিতেছেন ৪০ বছরের সীমা পুনিয়া। মেয়েদের ১৫০০ মিটার দৌড়ে রুপো জিতেছেন হারমিলান বাইন্স। পুরুষদের ১৫০০ মিটার দৌড়ে রুপো এবং ব্রোঞ্জ ভারতের। অজয় কুমার সারোজ এবং জিনসন জনসন যথাক্রমে এই পদক পেয়েছেন।

শুটিং- রবিবারের ভারতের প্রথম সোনা যদিও আসে শুটিংয়ে। পুরুষদের দলগত ট্র্যাপ ইভেন্ট থেকে দেশকে সোনা দেন কিনান দারিয়াস, জ়োরাভার সিংহ সান্ধু এবং টি পৃথ্বীরাজ। ৩৬১ পয়েন্ট তুলে সোনা জিতেছে ভারতীয় দল। দ্বিতীয় রাউন্ডের পর কিছুটা পিছিয়ে পড়েছিল ভারত। পরে তিন রাউন্ডে ভাল পারফরম্যান্স করে সোনা ছিনিয়ে নিয়েছেন দারিয়াসেরা। দ্বিতীয় স্থানে শেষ করেছে কুয়েত।